[{"text_idx": "#000000", "text": "Kiam mi vojag\u0302is al Xizang, elirinte la aviadilon mi vidis c\u0302irkau\u0306 mi belegajn verdajn montojn kun siaj pintoj kovritaj de neg\u0302o, estigantaj belegan pejzag\u0302on. Mi ne estis en Lasao, sed oriente de g\u0302i, en la urbo Nyingchi."}, {"text_idx": "#000001", "text": "Potala-palaco rigardata el Nanshan-parko. Sur la monto malantau\u0306 la palaco oni povas vidi arbidojn plantitajn en la pasintaj jaroj."}, {"text_idx": "#000002", "text": "En la c\u0302irkau\u0306aj\u0302oj de Nyingchi troveblas mirindaj pejzag\u0302oj kreitaj de la naturo lau\u0306longe de jarmiloj, kaj konservataj de la loka popolo, kiu de antikveco klopodas vivi en harmonio kun la naturo. Tie kutime nur la montopintoj superas la altecon de 3 000 metroj rilate al la marnivelo."}, {"text_idx": "#000003", "text": "Dum kelkhora trajnvojag\u0302o de Nyingchi al Lasao, altitudo kreskas iom post iom kaj la pejzag\u0302o tra la fenestro s\u0302ang\u0302ig\u0302as de fekundaj montoj kovritaj de verdaj arbaroj al seka grundo plena de rokoj, kie nur herboj povas kreski. De la stacidomo al la hotelo, mi atente rigardis la pejzag\u0302on kaj subite detalo kaptis mian atenton: sur senarbaj montoj plenaj de grandaj rokoj, mi vidis g\u0302ardenistojn plantantaj arbidojn kaj akvumantaj la grundon."}, {"text_idx": "#000004", "text": "En la c\u0302irkau\u0306aj\u0302oj de Lasao, c\u0302e la au\u0306tovojo inter la urbo kaj la lago Yamdrok, mi vidis nur stepon kun kaproj kaj poefagoj pas\u0302tataj, kaj grandaj rokaj montoj sur kiuj nenio kreskas. Aparte la montoj c\u0302irkau\u0306 la urbo estas plenaj de rokoj, kaj sur ili oni vidas desegnitajn s\u0302tuparojn: oni klarigis al mi, ke lau\u0306 la loka tradicio, post forpaso de familiano oni pagas monon al bonzo por desegni s\u0302tuparon sur roko, por ke la forpasinto glate atingu la c\u0302ielon."}, {"text_idx": "#000005", "text": "Verdo abundas en monto, kie antau\u0306e trovig\u0302is nur seka grundo kaj rokoj kaj nun estas promenejo por la loka popolo."}, {"text_idx": "#000006", "text": "Aliflanke, c\u0302e Lasao-rivero videblas multaj junaj arboj, evidente plantitaj antau\u0306 nelonge. Sur la montoj, ec\u0302 sur tiuj plenaj de rokoj, troveblas irigaciaj sistemoj, kaj ne estas malfacile vidi g\u0302ardeniston laborantan c\u0302e tiuj montoj: ili plantas kaj prizorgas arbojn, kaj en lokoj, kie arbo ankorau\u0306 ne povas kreski, ili fiksas la grundon per plantado de arbustoj. Evidente estas grandega investo en verdigo de la urbo kaj g\u0302iaj c\u0302irkau\u0306aj\u0302oj. Sed por kio? La klarigo estas, ke arboplantado plibonigos la kvaliton de la grundo kaj konservadon de akvo, kaj ankau\u0306 purigos la aeron. Plej grave, Lasao trovig\u0302as en alteco de 3 650 metroj super la marnivelo -- g\u0302i estas unu el la plej altecaj urboj en la mondo -- kie la aero estas tre maldensa, kaj pro tio malfacilas spirado. Novaj arbaroj c\u0302irkau\u0306 la urbo provizos pli da oksigeno al la valo kie situas la urbo, mildigante la simptomojn de altituda malsano en turistoj kaj alportante pli bonan vivkvaliton al la loka popolo."}, {"text_idx": "#000007", "text": "La arbarigo de regiono estas komplika tasko. Krom la bezono de irigacio por teni arbojn vivantaj, en kelkaj montoj la rokoj ne provizas spacon por ke radikoj de arbidoj profundig\u0302u en la teron, kaj la nutraj\u0302oj troveblaj en la grundo foje estas netau\u0306gaj por kreskigo de arbo. Por solvi tion, oni disvolvis plurajn teknikojn, kiel ekzemple aldoni tavolon da fekunda grundo."}, {"text_idx": "#000008", "text": "Vizito al Nanshan-parko helpis min kompreni, kiel oni faras tion: tiu bela parko konstruita c\u0302e monto rezultas de pionira projekto por verdigo de la areo de 221.5 hektaroj, kiu postulis plurajn eksperimentojn pri arboplantado en lokoj sub malsamaj kondic\u0302oj, en malsamaj altitudoj kaj en malsamaj sezonoj de la jaro. El la eksperimento rezultis valora sciaro pri la plej tau\u0306gaj plantadteknikoj kaj plantoj uzeblaj en c\u0302iuj kondic\u0302oj. La parko farig\u0302is mejlos\u0302tona atingo pri plantado de arbaro sur seka au\u0306 duonseka grundo en altitudo de 3 900 metroj super la marnivelo."}, {"text_idx": "#000009", "text": "Vizitantoj rigardas la urbon starantaj sur vitra platformo en Nanshan-parko."}, {"text_idx": "#000010", "text": "G\u0302is nun, ok projektoj pri arboplantado estis jam sukcese realigitaj en la loko, kun pli ol 1.2 miliono da arboj el pli ol 100 malsamaj specioj plantitaj, kaj la arbarigo de Nanshan c\u0302iujare rezultas je s\u0302paro de pli ol 4 milionoj da juanoj pri konservado de grundo kaj akvo, kaptado de karbono, ellasado de oksigeno kaj purigado de aero. Nanshan-parko popularig\u0302is inter lokanoj: familioj promenas, junuloj renkontig\u0302as, homoj praktikas sportojn... El tie oni havas belan rigardon de la fama Potala-palaco, la plej fama vidindejo de Lasao, kaj vitraj platformoj estis konstruitaj en la plej konvenaj lokoj por rigardi g\u0302in."}, {"text_idx": "#000011", "text": "Nuntempe, Lasao antau\u0306enigas novan serion da verdigaj projektoj lau\u0306 dekjara plano (2021-2030) en la norda kaj suda montoj, kun la celo \"verdigi la montojn kaj riverojn en kvin jaroj kaj verdigi Lasaon en dek jaroj\". Kun planita investo je preskau\u0306 28 miliardoj da juanoj, la projekto aldonos 133 333 hektarojn da verdo."}]